Budyšin (CS/SN). Dźensa wječor budźe premjera „Budyskich narěčow“ w tachantskej cyrkwi. Prěni rěčnik budźe Wolfgang Tiefensee (SPD), durinski hospodarski minister. Wo spěchowanju noweho rjadu zarjadowanjow, kotryž Spěchowanske towarstwo ekumeniskeho tachantskeho wobchoda organizuje, je financny wuběrk Budyskeje měšćanskeje rady na swojim posedźenju minjenu wutoru wothłosował. Organizatorojo běchu próstwu wo podpěru 4 700 eurow zapodali. Radźićel AfD Sieghard Albert je k tomu někotrežkuli znapřećiwił. Wón njerozumi, zo trjebaja financny wuběrk jenož hišće k „wotnygowanju“ sumy, wšako su zrěčenja hižo wotzamknjene. Zo pak su organizatorojo politikarku FDP Marie-Agnes Strack-Zimmermann přeprosyli, předsydku zakitowanskeho wuběrka zwjazkoweho sejma, nic jenož pola radźićela Alberta ryze stróžele wubudźa. Rěč bě wo tym, zo je wona čista brónjenska lobbyistka, kotraž so za dodawanje bróni zasadźuje.
szl_Latn